bluuebunny/crossref_metadata_2025 huggingface dataset:
Η χρήση τοξικών ουσιών στην Ελλάδα μέσα από το ρεμπέτικο τραγούδι (1920-1940)
Authors: Υφαντής Δημήτριος
Published: August 2021

Η διατριβή, που αποτελείται από δύο μέρη, εκπονήθηκε έχοντας ως κύριο στόχο την ανάδειξη της ιστορικότητας της χρήσης και της εξάρτησης από ουσίες. Στο Πρώτο μέρος μελετάται η εμφάνιση του φαινομένου της εξάρτησης και ο πολυπαραγοντικός του χαρακτήρας, ορίζονται η κατάσταση εξάρτησης και ο εξαρτημένος και ακολούθως αναλύεται ο καθοριστικός ρόλος της Πολιτικής, Ιατρικής και Εγκληματολογίας στην εξέλιξή του φαινομένου. Εξετάζεται η χρήση των παράνομων ουσιών εξάρτησης στην Ελλάδα κατά την περίοδο του Μεσοπολέμου, οι θεωρητικές προσεγγίσεις και η αντιμετώπισή της εκ μέρους των ειδικών, των διωκτικών αρχών και του Τύπου. Επίσης μελετώνται οι κοινωνικές προεκτάσεις του φαινομένου και οι πρακτικές των θεσμών της Πολιτείας. Στη συνέχεια παρουσιάζονται: Το «προφίλ» του εξαρτημένου από οπιούχα και κοκαΐνη που εισήχθη για θεραπεία στα ψυχιατρικά ιδρύματα της Αθήνας. Οι αιτιολογικοί παράγοντες της εξάρτησης (σύμφωνα με τα ιατρικά ιστορικά) και η θεραπεία της εξάρτησης. Ανάλογη παρουσίαση γίνεται για τους χρήστες χασίς. Τέλος διατυπώνεται μια περιοδολόγηση της εξάρτησης από οπιούχα και κοκαΐνη στην Ελλάδα, από τις αρχές του 20ου αιώνα έως σήμερα. Στο Δεύτερο μέρος μελετάται το ρεμπέτικο ως πηγή πληροφόρησης για το σύνολο των χρηστών χασίς. Γίνεται παρουσίαση των κοινωνικών καταβολών του ρεμπέτικου, του ερευνητικού υλικού σχετικά με το «χασικλίδικο» και του ρόλου της μουσικής βιομηχανίας στην Ελλάδα. Μεθοδολογικά ακολουθείται η διαδικασία αποδιάρθρωσης της δημιουργίας (τραγούδι) και η ανασυγκρότησής της ώστε από το φαντασιακό του δημιουργού να προσεγγισθεί το κοινωνικά πραγματικό. Μελετάται το πλούσιο λεξιλόγιο των χρηστών χασίς και ακολουθούν: οι κατηγοριοποιήσεις, η ανάλυση περιεχομένου των τραγουδιών και η σύγκριση των «αυτοδίδακτων-πειραιωτών» με τους «καλλιεργημένους» δημιουργούς του ρεμπέτικου. Μελετώνται επίσης, βάσει των τραγουδιών ο χώρος και η τελετουργία της χρήσης χασίς, η σχέση χασισοποσίας-αστυνομίας και χασισοποσίας-θανάτου, ενώ διαμορφώνεται μια τυπολογία χρηστών χασίς. Τέλος γίνεται παράλληλη παρουσίαση της «πρέζας» στο ρεμπέτικο και στα «ιατρικά ιστορικά» των ψυχιατρικών ιδρυμάτων. Η έρευνα και μελέτη στηρίχθηκε κατά πολύ σε έξι αρχεία: 1.Αιγινητείου, 2.Δρομοκαϊτείου Θεραπευτηρίου, 3.Δημόσιου Ψυχιατρείου-Δαφνί, 4.Ελληνικής Βιβλιογραφίας για τις εξαρτήσεις της προπολεμικής περιόδου (προσωπική συλλογή), 5.Κουτσουμάρη Αριστοτέλη (Διοικητή Τμήματος Γενικής Ασφαλείας Αθηνών) κατά την δεκαετία του 1930, 6.Ρεμπέτικων τραγουδιών (προσωπική συλλογή).
Μηχανική συμπεριφορά σε στατική και δυναμική καταπόνηση σύνθετων υλικών με παρουσία συγκέντρωσης τάσης
Authors: Κατερέλος Διονύσιος
Published: August 2021

Οι περιοχές συγκέντρωσης τάσης ή/και παραμόρφωσης στα σύνθετα υλικά, όπως και στα συμβατικά -μεταλλικά- υλικά, αποτελούν σημαντικά στοιχεία στο σχεδιασμό τμημάτων δομών και ολόκληρων κατασκευών. Ειδικότερα η μέθοδος σχεδιασμού με ανοχή στη βλάβη, η οποία έχει επικρατήσει, καθιστά την κατανόηση και μελέτη της συμπεριφοράς των περιοχών αυτών εκ των ων ουκ άνευ. Στο παρόν, γίνεται μια προσπάθεια για την καλύτερη κατανόηση της συμπεριφοράς των σύνθετων υλικών, όταν εμπεριέχουν περιοχές συγκέντρωσης τάσης.
Ο επαναπροσδιορισμός του συνολικού έργου τέχνης μέσα από τις νέες τεχνολογίες
Authors: Λέμη-Πετροπούλου Εσθήρ
Published: August 2021

H ιδέα του συνολικού έργου τέχνης συνδέει ένα πλήθος ανεξαρτήτων μεταξύ τουςφαινομένων (ιστορικών – κοινωνικών - φιλοσοφικών) δίνοντας τους μια ενιαίαπροοπτική. Ο όρος Gesamtkunstwerk μας απασχολεί ως αισθητική θεωρία λόγω τωνθεωρητικών κειμένων και του καλλιτεχνικού έργου του Ρίχαρντ Βάγκνερ, όπως επίσηςκαι λόγω της εγκαθίδρυσης αυτής της ιδέας και των προοπτικών που άνοιξε για νέεςμορφές τέχνης στο μέλλον. Το συνολικό έργο τέχνης επιθυμεί να είναι κατώφλι, μέροςδηλαδή της πραγματικότητας, και όχι αντιγραφή ή αντικατάστασή της. Χρησιμεύει στονα μεταφέρει πληροφορίες οι οποίες παρεμβάλλονται ως απούσες. Για το λόγο αυτό ημεταφορά είναι ο μόνος τρόπος προσέγγισής τους, κι έτσι ίσως εξηγείται το πώς ημουσική, η μουσικοποίηση των μηνυμάτων, επιτυγχάνει τη σύνδεση διαφορετικώνκωδικοποιήσεων, ώστε εμείς να μπορούμε να επικοινωνήσουμε τα μηνύματά της, χωρίςόμως να μπορούμε να τα εκλογικεύσουμε. Η μουσική αποτελεί τον ξενιστή ώστε ναοδηγηθούμε από την ιδέα στις δυνατότητες υλοποίησης τέτοιων δράσεων. Η μουσικήιδέα αποτελεί για τους συνθέτες πρώτα από όλα μια νοητική διαδικασία. Πολύ πρινυλοποιηθεί το μουσικό έργο, σχηματοποιείται στη φαντασία του καλλιτέχνη καιμεταγράφεται ως κώδικας σε έναν άηχο τύπο χαρτογράφησης. Οι αισθητικές επιλογέςαφορούν χρήσεις ρυθμικών επαναλήψεων και ποιοτικών διαφοροποιήσεων, τις οποίεςγνωρίζουμε ως συντακτικό της αφήγησης (δευτερεύον τύπος αφήγησης), στο οποίοανήκει και η μουσικολογική ανάλυση. Η τεχνολογία από τη μεριά της, προωθήθηκε ωςτο σημείο όπου όλοι οι κώδικες πληροφοριών μπορούν να αντιστοιχηθούν ψηφιακά.Συναντάμε με την ψηφιακή τεχνολογία έναν νέο τρόπο μετάθεσης που είναι ακόμα πιοαφαιρετικός από την αφήγηση. Ο σχεδιασμός των ηλεκτρονικών υπολογιστών γίνεται μεβάση τις γνώσεις μας για τη λειτουργία της μνήμης, μιας διαδικασίας σε εξέλιξη, και γιατον λόγο αυτό οι αισθητικές μας απαιτήσεις διαφοροποιούνται κι αυτές. Ότι μαθαίνουμεγια τον τρόπο με τον οποίο λειτουργούμε, μεταβάλει, επιδρά και εξελίσσει τον τρόπο μετον οποίο σκεφτόμαστε. Επειδή η μουσική αναφέρεται σε αυτόν τον δευτερεύοντατύπο αφήγησης, στην ουσία εκγυμνάζει τον τρόπο κατανομής των πληροφοριών, καιεπιπλέον αποτελεί, με εξαίρεση τα μαθηματικά, τον μοναδικό τρόπο ώστε να μπορούμενα αισθανθούμε την απουσία ως μέρος της παρουσίας, και μάλιστα ως το μέρος αυτόπου την αποκαλύπτει. Στην ουσία δεν υπάρχει δίπολο μεταξύ χώρου/χρόνου,πραγματικότητας/φαντασίας κλπ. Η μουσική ακρόαση αποτελεί ένα ενισχυμένο τρόποεπικοινωνίας.Το ενδιαφέρον της έρευνας μοιράστηκε σε τρεις διαφορετικές κατευθύνσεις: τοσυνολικό έργο τέχνης (κεφάλαιο 1), την ανθρώπινη φυσιολογία (κεφάλαιο 2) και τηντεχνολογία (κεφάλαιο 3). Στο τέταρτο κεφάλαιο οι τρεις αυτοί ξεχωριστοί δρόμοισυγκλίνουν, σε μια κοινή θεώρηση τεχνολογίας, τέχνης και φιλοσοφίας και μιααισθητική ανάλυση του προσωπικού μου έργου κατά τη διάρκεια της διδακτορικής μουδιατριβής. Παρουσιάζονται αναλύσεις για τα έργα: Stamina (2009) για σόλο τρομπέτακαι ορχήστρα εγχόρδων και Lai (2009) για περφόρμερ και ambisonic περιβάλλον.
Η βιωματική προσέγγιση στο μάθημα των θρησκευτικών του δημοτικού σχολείου
Authors: Κόπτσης Αλέξανδρος
Published: August 2021

Η διαπίστωση της υποβάθμισης του μαθήματος των θρησκευτικών και στο δημοτικό σχολείο μας οδήγησε στην εφαρμογή μιας νέας μεθοδολογίας που θα συνέβαλε στην αναβάθμιση του μαθήματος και θα το έκανε ενδιαφέρον και ελκυστικό. Χρησιμοποιήσαμε τη βιωματική προσέγγιση την οποία αναλύσαμε και εξετάσαμε τις δυνατότητες εφαρμογής της. Η έρευνα πραγματοποιήθηκε σε 3 τμήματα(2 εφαρμογής και 1 αναφοράς) και καταγράφηκαν οι συμπεριφορές των μαθητών(με επιστημονική παρατήρηση-η επίδοσή τους με ερωτηματολόγια και η άποψη των γονέων με συνέντευξη). Από την έρευνα διαπιστώθηκε ότι οι μαθητές που διδάχθηκαν με τη νέα μεθοδολογία ανέπτυξαν θετικότερες συμπεριφορές και καλύτερη επίδοση. Οι γονείς δέχθηκαν τη νέα μεθοδολογία με ιδιαίτερα θετικό τρόπο.
Η σημασία της τοπικής ιστικής οξυγόνωσης του εγκεφάλου στην έκβαση των ενδοεγκεφαλικών αιματωμάτων
Authors: Κομνός Απόστολος
Published: August 2021

Σκοπός της εργασίας ήταν η μελέτη της διαγνωστικής και προγνωστικής αξιοπιστίας της παρακολούθησης της ιστικής οξυγόνωσης σε ασθενείς με ενδοεγκεφαλικά αιματώματα. Στην μελέτη συμπεριλήφθησαν 33 ασθενείς ( 22 άνδρες, 11 γυναίκες, ηλικίας 14-76 ετών) με νευρολογική κλίμακα Γλασκόβης < 8. Η εκτίμηση της κλινικής έκβασης μετά το διάστημα ενός εξαμήνου, έγινε σύμφωνα με τη νευρολογική κλίμακα Γλασκόβης εξόδου. Σε αντιδιαστολή με το καθιερωμένο monitoring της ICP, CPP και SjV02 εισάγεται στον εγκεφαλικό ιστό ένας πολαρογραφικός καθετήρας Licox μετά από βαθμονόμηση σύμφωνα με τις οδηγίες του κατασκευαστή. Οι ασθενείς παρακολουθήθηκαν στην Μονάδα Εντατικής Θεραπείας του Γενικού Νοσοκομείου Λάρισας για διάστημα έως και 20 ημερών. Η μελέτη κατέστησε σαφές ότι η συνεχής μέτρηση της εγκεφαλικής οξυγόνωσης με τη ενδοπαρεγχυματική τοποθέτηση ενός καθετήρα τύπου Clark, είναι μία αξιόπιστη μέθοδος, κλινικά εφαρμόσιμη και ασφαλής. Ασθενείς με ιστική οξυγόνωση εγκεφάλου μεγαλύτερη των 10 mm Hg είχαν αυξημένη πιθανότητα καλής έκβασης, ενώ ασθενείς με τιμές μικρότερες των 10 mm Hg είχαν μεγαλύτερες πιθανότητες κακής έκβασης (ρ<0,02). Οι πολλαπλές πτώσεις της τιμής της pti02 επιδεινώνουν την έκβαση των ασθενών με βαριά εγκεφαλική αιμορραγία(ρ<0,02). Η αυξημένη ενδοκράνια πίεση κατά την διάρκεια της οξείας φάσης επιδεινώνει την έκβαση. (ρ<0,01).Η διατήρηση τιμής άρδευσης του εγκεφάλου μεγαλύτερης των 60 mm Hg βελτιώνει την έκβαση (ρ<0,02). Δεν βρέθηκε στατιστική συσχέτιση της έκβασης με τις τιμές της Sjv02. Η έκβαση των ασθενών αυτών δεν φαίνεται να επηρεάζεται από την χειρουργική ή συντηρητική αντιμετώπιση. Όσο βαρύτερη είναι η νευρολογική κατάσταση των ασθενών κατά την εισαγωγή, τόσο μεγαλύτερη η πιθανότητα να παρουσιάσουν αυξημένη ενδοκράνια πίεση κατά την διάρκεια της νοσηλείας τους(ρ<0,02). Η έκβαση εξαρτάται από την νευρολογική κατάσταση του ασθενούς κατά την εισαγωγή (ρ^),05). Τα αποτελέσματα της μελέτης μας αποδεικνύουν την αποτελεσματικότητα της παρακολούθησης της ιστικής οξυγόνωσης του εγκεφάλου στη θεραπεία ασθενών με εγκεφαλικά αιματώματα, η οποία και αποτελεί αξιόπιστο εργαλείο στην πρόγνωση της έκβασης.
Μελέτη της τρισδιάστατης κατανομής δόσης στην ακτινοθεραπεία, παρουσία ετερογενειών στο ανθρώπινο σώμα με την χρήση προγραμμάτων προσομοίωσης σε Η/Υ και σύγκριση υπαρχόντων αλγορίθμων υπολογισμού δόσης με τεχνικές Monte Carlo
Authors: Τσιάκαλος Μιλτιάδης
Published: August 2021

Στην εισαγωγή της εργασίας μας παρουσιάζονται οι βασικές έννοιες της ακτινοθεραπείας. Περιγράφεται ο γραμμικός επιταχυντής και στη συνέχεια αναφέρονται τα βασικά βήματα της διαδικασίας για την θεραπεία του ασθενή. Τα βήματα που περιγράφονται αφορούν στην τοποθέτηση του ασθενούς και την απεικόνιση της εσωτερικής του γεωμετρίας, την περιγραφή των εσωτερικών δομών ενδιαφέροντος, όπως ο στόχος και οι υγιείς ιστοί. Παρουσιάζονται επίσης και οι πιο εξειδικευμένες έννοιες του CTV και PTV με απλά λόγια ώστε ο αναγνώστης να συνεχίσει με ευκολία στην παρουσίαση του σχεδιασμού της θεραπείας. Σε αυτό το κομμάτι αναφέρονται ο τρόπος που γίνεται ο σχεδιασμός και περιγράφονται οι παράμετροι της δέσμης που μπορεί να αλλάξει ο σχεδιαστής ενός πλάνου ώστε να επιτύχει την βέλτιστη κατανομή δόσης μέσα στον ασθενή. Ακολουθεί η αξιολόγηση του πλάνου θεραπείας και η περιγραφή των μέσων που έχει ο χρήστης στην διάθεση του. Γίνεται αναφορά στις ισοδοσιακές καμπύλες στα διάφορα επίπεδα καθώς επίσης και στα ιστογράμματα δόσης όγκου (DVH). Ακολουθεί μια περιγραφή της εφαρμογής και του τρόπου επαλήθευσης του πλάνου θεραπείας. Το κεφάλαιο κλείνει με μια σύντομη παρουσίαση του τρόπου υπολογισμού της δόσης που λαμβάνει ο ασθενής τονίζοντας την ακρίβεια που απαιτείται για αυτή και αναφέρει κάποιους προβληματισμούς που προέκυψαν κατά την παρούσα ερευνά μας στο θέμα που αφορά τον ποιοτικό έλεγχο των εργαλείων που χρησιμοποιούνται για τον υπολογισμός της δόσης.
Εκτίμηση της φωτοσυνθετικής ικανότητας σε στρες ξηρασίας επιλεγμένων ελληνικών καλλιεργούμενων ποικιλιών ελιάς (Olea europea L.) μετά από ταυτοποίηση με μοριακούς γενετικούς δείκτες
Authors: Ρούμπος Κωνσταντίνος
Published: August 2021

Στην παρούσα εργασία ταυτοποιήθηκαν με τη χρήση μικροδορυφόρων 26 ποικιλίες ελιάς. Οι ποικιλίες αυτές περιλαμβάνουν τόσο τις βασικές ελληνικές ποικιλίες ελιάς, όσο και τις κύριες ποικιλίες ελιάς της Bόρειας Ελλάδας, ενώ καλύπτουν σχεδόν το σύνολο της ελαιοκαλλιέργειας στην Ελλάδα. Ειδικότερα, επιλέχθηκαν έξι μικροδορυφορικές γονιδιακές θέσεις οι οποίες παρουσίασαν υψηλό πολυμορφισμό και κατά συνέπεια μεγάλο αριθμό αλληλομόρφων ανά θέση. Ο μέσος όρος των αλληλομόρφων ανά θέση στη εργασία μας ήταν 13.5. Ο υψηλός αυτός αριθμός αλληλομόρφων πιθανότητα προέκυψε από το γεγονός ότι όλες οι ποικιλίες ελιάς επιλέχθηκαν από διαφορετικές περιοχές καλλιέργειας. Ο αριθμός των αλληλομόρφων ανά θέση κυμάνθηκε από 7 έως 20, ενώ η ετεροζυγωτία κυμάνθηκε από 0.24 στη θέση DCA-3 σε 0.826 στη θέση UDO99-9 με μέσο όρο 0.600. Ενδοποικιλιακή παραλλακτικότητα δεν παρατηρήθηκε, ενώ οι γενετικές και γεωγραφικές αποστάσεις δεν παρουσίασαν σημαντική συσχέτιση με βάση τα αποτελέσματα δοκιμής Mantel. Ακόμη, μελετήθηκαν σε φυσιολογικές συνθήκες ανάπτυξης και σε στρες ξηρασίας τόσο οι βασικοί παράμετροι του φθορισμού χλωροφύλλης (Fv/Fm, ΦPSII, ΦNPQ, ΦNO, ΕΤR, 1-qP και NPQ) όσο και οι βασικοί παράμετροι της ανταλλαγής αερίων (Pn, Amax, LCP, Qe, Respiration) σε τέσσερις ποικιλίες ελιάς (Κορωνέικη, Μαστοειδής, Λιανολιά και Χαλκιδικής). Η μείωση της φωτοσύνθεσης (Pn) παρουσιάζει μεγάλες διαφορές μεταξύ των ποικιλιών σε στρες ξηρασίας (από 33% έως 75% στις ποικιλίες Χαλκιδικής και Μαστοειδής, αντίστοιχα). Η ποικιλία Χαλκιδικής παρουσιάζει τη μικρότερη μείωση του Pn καθώς και τις υψηλότερες τιμές ΦPSII και ΦNPQ σε συνθήκες στρες σε σχέση με τα φυτά μάρτυρες. Η Χαλκιδικής λοιπόν παρουσιάζει ενδείξεις προσαρμογής στην ξηρασία, καθώς από τη μια πλευρά οι τιμές Pn σε φυσιολογικές συνθήκες ανάπτυξης είναι χαμηλές, ενώ από την άλλη δεν εμφανίζει μεγάλα ποσοστά μείωσης του Pn, ΦPSII και ΦNPQ σε στρες ξηρασία
Η ομιλητική παραγωγή στην εκκλησία της Ρουμανίας κατά το β' μέσω του 20ου αιώνα
Authors: Preda Ionel-Sabin
Published: August 2021

Η διατριβή ασχολείται με μία δύσκολη περίοδο της Εκκλησίας της Ρουμανίας - τη κομμουνιστική περίοδο. Χωρίζεται σε τρία μέρη : ένα ιστορικό, ένα αναλυτικό και ένα συμπερασματικό. Στο πρώτο μέρος παρουσιάζεται η κατάσταση της Ρουμανικής Εκκλησίας στο β' μισό του 20ου αιώνα, το πρόσωπο του πατριάρχη Ιουστιανιανού και τα μέτρα που έλαβε για να σώσει την εκκλησία. Στο δεύτερο αναλύονται πέντε ομιλητές, ο πατής Cleopa Ilie, ο μοναχός Nicolae Steinhardt, ο καθ. Constantin Galeriu, ο μητροπολίτης Antonie Plamadeala και ο τυφλός μοναχός Teofil Paraian. Το τελευταίο μέρος συγκρίνει τους πέντε ομιλητές στην προσπάθεια μια ορθόδοξης θεώρησης του ερμηνευτικού ζητήματος.
Αναζήτηση του μποζονίου Higgs του καθιερωμένου προτύπου με τον ανιχνευτή ATLAS στον LHC και η επακόλουθη παρατήρηση ενός νέου σωματιδίου συμβατού με το μποζόνιο Higgs
Authors: Μούντριχα Ελένη
Published: August 2021

Το αντικείμενο της παρούσας διατριβής είναι η αναζήτηση για το μποζόνιο Higgs του Καθιερωμένου Προτύπου μέσω της διάσπασης του σε τέσσερα λεπτόνια, με το πείραμα ATLAS στο CERN. Παρουσιάζεται η θεωρία που προβλέπει το μποζόνιο Higgs και παρατίθενται οι περιορισμοί της θεωρίας και των άμεσων και έμμεσων αναζητήσεων του μποζονίου. Περιγράφονται το πείραμα ATLAS και τα επιμέρους στοιχεία του καθώς επίσης και το Σύστημα Ελέγχου Ανιχνευτή για τη λειτουργία και την παρακολούθηση του συστήματος τροφοδοσίας τάσης για τους Θαλάμους Ολίσθησης. Η ανακατασκευή και ταυτοποίηση των ηλεκτρονίων και των μιονίων συνοψίζονται. Παρουσιάζονται μελέτες για το ποσοστό των μιονίων που προέρχονται από διασπάσεις άλλων σωματιδίων, για την επίδραση των πολλαπλών αλληλεπιδράσεων σε κάθε σύγκρουση στην απομόνωση των μιονίων, καθώς και για την αποτελεσματικότητα των κριτηρίων επιλογής σχετικά με την απομόνωση και την παράμετρο κρούσης των μιονίων. Η ανάλυση της διάσπασης του Higgs σε τέσσερα λεπτόνια περιγράφεται λεπτομερώς με έμφαση στην εκτίμηση των διαδικασιών υποβάθρου, στις μεθόδους που εφαρμόζονται και στις περιοχές ελέγχου που χρησιμοποιούνται. Τα αποτελέσματα της αναζήτησης με τη χρήση των δεδομένων του 2011 σε ενέργεια κέντρου μάζας 7 TeV παρουσιάζονται τα οποία οδήγησαν σε υποδείξεις για την παρατήρηση του μποζονίου Higgs. Περιγράφεται η αναθεώρηση των κριτηρίων επιλογής για την αναζήτηση μιας χαμηλής μάζας μποζονίου Higgs και παρατίθεται η επίδραση της στα δεδομένα του 2011. Η ανάλυση διεξάγεται για τα δεδομένα του 2012 σε ενέργεια κέντρου μάζας 8 TeV που συλλέχθηκαν μέχρι τον Ιούλιο και τα αποτελέσματα παρουσιάζονται, συμπεριλαμβανομένου του συνδυασμού με τα δεδομένα του 2011. Τα τελευταία αποτελέσματα έχουν οδηγήσει στην παρατήρηση ενός νέου σωματιδίου συμβατό με το μποζόνιο Higgs του Καθιερωμένου Προτύπου.
Σύγκριση μεταξύ των σύγχρονων απεικονιστικών μεθόδων και των στερεοσκοπικών φωτογραφιών της οπτικής θηλής στην παρακολούθηση της εξέλιξης της γλαυκωματικής οπτικής νευροπάθειας
Authors: Κουρκούτας Δημήτριος
Published: August 2021

Σκοπός: Η μελέτη της προγνωστικής αξίας των μεταβολών της οπτικής θηλής(ΟΘ) σύμφωνα με το χάρτη Topographic Change Analysis (TCA) τουHeidelberg Retina Tomograph (HRT), για την εμφάνιση επιδείνωσης τωνοπτικών πεδίων (ΟΠ) ή/και των στερεοσκοπικών φωτογραφιών της ΟΘ, σεασθενείς με γλαύκωμα ή οφθαλμική υπερτονία.Υλικό & Μέθοδος: Μετά από μια αναδρομική μελέτη, εντοπίστηκαν 78 κλινικάσταθεροί οφθαλμοί (χωρίς μεταβολές στα ΟΠ ή/και στις στερεοσκοπικέςφωτογραφίες της ΟΘ) από 78 ασθενείς, οι οποίοι πληρούσαν τα κριτήριαεπιλογής και συμπεριλήφθηκαν σε μια προοπτική μελέτη. Οι ασθενείςταξινομήθηκαν ως TCA-επιδεινούμενοι ή TCA-σταθεροί, σύμφωνα με τααποτελέσματα του χάρτη TCA. Κατά τη διάρκεια της προοπτικής μελέτης, όλοιοι ασθενείς υποβάλλονταν σε έλεγχο ΟΠ, στεροσκοπική φωτογράφιση τωνΟΘ καθώς και σε HRT3 τομογραφία των ΟΘ, κάθε 9-12 μήνες. Ως κλινικήεπιδείνωση ορίστηκε η εμφάνιση ανατομικών μεταβολών στην ΟΘ(αξιολόγηση των στερεοσκοπικών φωτογραφιών των ΟΘ από δυοπαρατηρητές) ή/και η επιδείνωση των ΟΠ σύμφωνα με την ανάλυση GPA(“likely progression”).Αποτελέσματα: Το διάμεσο (range) συνολικό χρονικό διάστημαπαρακολούθησης ήταν 8.0 (7.2-9.0) έτη [αναδρομική παρακολούθηση 4.2(1.3-8.7) έτη και προοπτική παρακολούθηση 3.9 (3.5-4.6) έτη]. Επιδείνωσηστα ΟΠ ή/και στις στερεοσκοπικές φωτογραφίες των ΟΘ εμφάνισαν 5 απότους 17 TCA-σταθερούς ασθενείς και 11 από τους 61 TCA-επιδεινούμενουςασθενείς. 10 ασθενείς εμφάνισαν μεταβολές μόνο στις φωτογραφίες των ΟΘ,3 ασθενείς εμφάνισαν μεταβολές μόνο στα ΟΠ και 3 ασθενείς εμφάνισανμεταβολές στα ΟΠ και στις ΟΘ.Η επιδείνωση του χάρτη TCA συσχετίστηκε με μια μη στατιστικά σημαντικήαύξηση κατά 20% του κινδύνου εμφάνισης επιδείνωσης στις στερεοσκοπικέςφωτογραφίες των ΟΘ ή/και στα οπτικά πεδία (hazard ratio, 1.21; p=0.732). Ομέσος παρατηρούμενος χρόνος έως την εμφάνιση κλινικής επιδείνωσης (στιςστερεοσκοπικές φωτογραφίες ή/και τα οπτικά πεδία) ήταν συντομότερος γιατους TCA επιδεινούμενους οφθαλμούς συγκριτικά με τους TCA σταθερούςοφθαλμούς.Συμπεράσματα: Στην υπό μελέτη ομάδα ασθενών, και σύμφωνα με τακριτήρια της παρούσας μελέτης, διαπιστώθηκε επιδείνωση στο χάρτη TCA σε61 από τους 78 οφθαλμούς(78.20%) και κλινική επιδείνωση σε 16 από τους78 οφθαλμούς(20.51%). Τα αποτελέσματα της παρούσας μελέτης δείχνουνότι τα κριτήρια επιδείνωσης του χάρτη TCA δεν έχουν καλή προγνωστική αξίαγια την ανίχνευση ανατομικής ή λειτουργικής επιδείνωσης της νόσου τουγλαυκώματος. Είναι πιθανόν οι μεταβολές της ΟΘ, σύμφωνα με το χάρτηTCA, να σχετίζονται με την πρωιμότερη εμφάνιση κλινικής επιδείνωσης. Τααποτελέσματα της μελέτης μας υποδηλώνουν ότι απαιτείται κλινική ερμηνείακαι βελτίωση των κριτηρίων επιδείνωσης του χάρτη TCA.
Μηχανισμοί διεύρυνσης του φάσματος υποστρωμάτων των β- λακταμασών μοριακών τάξεων Α και C
Authors: Κωτσάκης Στάθης-Αριστομένης
Published: August 2021

Μελετήθηκαν οι επιδράσεις μεταλλάξεων στις θέσεις 104 και 170 που απαντούν στις φυσικές β-λακταμάσες τάξης Α τύπου GES (ήτοι Glu104Lys, Gly170Asn και Gly170Ser) καθώς και στη θέση 211 ενζύμων τάξης C τύπου CMY-2 (Val211Gly – CMY-30; Val211Ser – CMY-42). Η επίδραση της κάθε μετάλλαξης στην λειτουργία των ενζύμων προσδιορίστηκε με πειράματα ενζυμικής κινητικής στην κατάσταση ισορροπίας ενώ ο ρόλος αυτών κατά την αλληλεπίδραση με β-λακταμικά μόρια εξετάσθηκε με πειράματα αναστολής χρησιμοποιώντας βορονικά οξέα που έφεραν τις οξυίμινο πλευρικές αλυσίδες των κεφαλοσπορινών 3ης γενεάς. Επιπλέον προσδιορίστηκε ο ρόλος των μεταλλάξεων στη θερμική σταθερότητα των ενζύμων μέσω πειραμάτων αποδιάταξης. Οι δομικές αλλαγές που προκαλούνταν από την κάθε μετάλλαξη εκτιμήθηκαν με προσομοιώσεις μοριακής δυναμικής ελεύθερων ενζύμων, ακύλ-ενζύμων κεφταζιδίμης και κεφοξιτίνης καθώς και συμπλόκων με το βορονικό ανάλογο της κεφταζιδίμης. Στα ένζυμα τύπου GES βρέθηκε ότι οι Gly170Asn και Gly170Ser αυξάνουν την υδρολυτική ικανότητα έναντι καρβαπενεμών, ενώ ένζυμα με σερίνη στην συγκεκριμένη θέση υδρέλυαν και την κεφοξιτίνη. Η Glu104Lys διεύρυνε το φάσμα υποστρωμάτων προς τις οξυίμινο κεφαλοσπορίνες. Η δομική ανάλυση έδειξε ότι οι Gly170Asn και Gly170Ser προκαλούσαν ισχυροποίηση του δικτύου αλληλεπιδράσεων των αμινοξέων της καταλυτικής μηχανής. Προτάθηκε ότι η υδρόλυση καρβαπενεμών από τα ένζυμα τύπου GES είναι ανάλογη της ισχύος των αλληλεπιδράσεων των καταλυτικών αμινοξέων Glu166, Lys73 και Ser70. Τα ένζυμα με Lys στη θέση 104 είχαν υψηλότερη συγγένεια για τις αρνητικά φορτισμένες οξυίμινο πλευρικές αλυσίδες. Η αυξημένη υδρόλυση οξυίμινο κεφαλοσπορινών πιθανότατα οφείλεται σε επιπλέον φαινόμενα καθώς εργαστηριακοί μεταλλάκτες της θέσης 104 που έφεραν μη πολικά αμινοξέα παρουσίαζαν επίσης έντονο χαρακτήρα εκτεταμένου φάσματος. Οι Val211Gly και Val211Ser στη CMY-2 οδηγούσαν σε αυξημένη υδρόλυση οξυίμινο β-λακταμικών. Το παραπάνω συνδυάζονταν με μειωμένη συγγένεια έναντι των οξυίμινο πλευρικών αλυσιδών και με μειωμένη θερμική σταθερότητα απουσία και παρουσία των παραπάνω προσδετών. Οι προσομοιώσεις μοριακής δυναμικής έδειξαν ότι τα ένζυμα εκτεταμένου φάσματος ήταν περισσότερο ευέλικτα επιτρέποντας την εμφάνιση διαμορφώσεων των ριζών ακυλ-ενζύμου της κεφταζιδίμης που ομοίαζαν δομικά με την κατάσταση μετάπτωσης της απακυλίωσης με υψηλότερη συχνότητα σε σύγκριση με τη CMY-2. Επίσης η επίθεση του υδρολυτικού νερού στη β-επιφάνεια του εστερικού δεσμού ήταν λιγότερο παρεμποδισμένη.
A tale of two proteins
Authors: Ανδρεάδης Χρήστος
Published: August 2021

Οι πρωτεΐνες που αποκρίνονται στην καταστροφή του DNA και οι πρωτεΐνες επιδιόρθωσης των βλαβών στο DNA σχετίζονται σημαντικά με τα μονοπάτια συντήρησης του γονιδιώματος. Παρόλα αυτά, λίγα είναι γνωστά για το ρόλο τους σε συνθήκες μη επαγόμενης καταστροφής DNA. Στην παρούσα εργασία δείχνω ότι η πρωτεΐνη ελέγχου Rad9, γνωστή για τη διαμεσολάβηση του σήματος καταστροφής DNA από κινάσες που βρίσκονται στην κορυφή του μονοπατιού απόκρισης σε κινάσες που βρίσκονται στο τέλος αυτού, αλληλεπιδρά με τον μεταγραφικό παράγοντα Aft1 στη ζύμη. Ο παράγοντας Aft1 ρυθμίζει την ομοιόσταση του σιδήρου και επίσης σχετίζεται με τη γονιδιωματική ακεραιότητα έχοντας επιπρόσθετες λειτουργίες μη σχετιζόμενες με το σίδηρο. Χρησιμοποιώντας τεχνικές γονιδιωματικής κλίμακας και ανοσοκτακρήμνιση χρωματίνης βρήκα ότι η πρωτεΐνη Rad9 στρατολογείται στο 16% των γονιδίων της ζύμης, συχνά σχετιζόμενα με την κυτταρική ανάπτυξη και το μεταβολισμό, ενώ επηρεάζει τη μεταγραφή του ~2% του κωδικευόμενου γονιδιώματος κατά την απουσία εξωγενώς επαγόμενης καταστροφής DNA. Η πρωτεΐνη Rad9 στρατολογείται σε ευαίσθητες περιοχές του γονιδιώματος (μεταγραφικά ενεργές, πλούσιες σε αλληλουχίες GC, κεντρομερή, περιοχές αυξημένης συχνότητας μειωτικού ανασυνδυασμού και μεταθετά στοιχεία) με μη τυχαίο και Aft1-εξαρτώμενο τρόπο. Περαιτέρω αναλύσεις αποκάλυψαν ουσιαστικές ομοιότητες μεταξύ του προτύπου πρόσδεσης της Rad9 στο γονιδίωμα και σημαντικών τροποποιήσεων ιστονών σχετιζόμενων με ενεργή μεταγραφή όπως οι H3K36me, H3K79me και H3K4me. Επομένως, τα ευρήματά της εργασίας μου υποδεικνύουν ότι η πρωτεΐνη Rad9 συνεργάζεται με τον παράγοντα Aft1 σε περιοχές χρωματίνης που είναι ευαίσθητες σε καταστροφή DNA προκειμένου να διευκολύνουν την επιτήρηση του γονιδιώματος, διασφαλίζοντας ταχεία και αποτελεσματική απόκριση σε πιθανά γεγονότα καταστροφής DNA.
A structural and physico-chemical investigation of mineral/organic composites as novel components of engineered fill
Authors: Τυρολόγου Παύλος
Published: August 2021

Sustainable engineering fill represents an increasingly important approach to the management of bulk non-marketable materials and the restoration of brownfield land, particularly land arising from mining and metallurgical activities. Embankments and restoration of brownfield sites are examples that already make use of engineering fill from bulk wastes in order to provide stable ground. Biostore, the subject of this research, is a novel type of stable engineering rockfill proposed for composite utilisation of bulk organic and mineral material, which would otherwise be waste.The thesis presents a literature review regarding environmental problems of bulky wastes such as coarse mineral wastes, construction and demolition material, green waste, fine pozzolanic pulverised fuel ash and digested sewage sludge. It also discusses current remediation practices for brownfield land. The main body of the thesis reports methods and results of an environmental and geotechnical study of the composites, based on laboratory investigation.Formulation of the composites using statistical factorial design has ensured proper understanding of component interaction and subsequent optimisation of the composite parameters. Solidification and stabilisation of the materials took place by compacting and cementing the wastes together. The coarse minerals formed a skeletal support whereas fine pozzolanic material (sewage sludge and pulverised fuel ash) cemented the components together with the aid of calcium oxide.The composites were tested for their porosity and micro-structure using novel methods (for these kinds of materials), e.g., nuclear magnetic resonance and super-critical drying. Furthermore, the Biostore was tested for uniaxial and triaxial strength, hydraulic conductivity, chemical leaching and cementatious mineralogy.The investigation demonstrated an inverse linear relation between decreasing porosity and increasing uniaxial strength with time. Micro-structural investigation revealed that this was due to crystallisation of ettringite and portlandite. The results indicate the potential for application of Biostore at a field scale.
Οι συνέπειες των ποινών κατά της ελευθερίας στην κοινωνική ταυτότητα κρατουμένων μεσοαστικής προέλευσης που έχουν διαπράξει βαριά οικονομικά εγκλήματα
Authors: Κασάπογλου Άννα
Published: August 2021

Στόχος της διδακτορικής διατριβής είναι η διερεύνηση της προσαρμογής στις συνθήκες εγκλεισμού και η αλλαγή ή όχι της κοινωνικής ταυτότητας μιας πολύ συγκεκριμένης κατηγορίας κρατουμένων οι οποίοι πριν τον εγκλεισμό ανήκαν σε μεσαία ή ανώτερα κοινωνικοοικονομικά στρώματα, είχαν καταδικαστεί για βαριά οικονομικά εγκλήματα, διέθεταν υψηλό επίπεδο εκπαίδευσης και θέση ευθύνης ή εξειδίκευση στο επάγγελμα το οποίο ασκούσαν. Αυτό που αποτέλεσε εφαλτήριο για τη συγκεκριμένη έρευνα είναι το γεγονός ότι τα τελευταία χρόνια στην κατηγορία των οικονομικών εγκλημάτων παρατηρήθηκε μια αύξουσα τάση, καθώς επίσης αύξουσα τάση παρατηρήθηκε και στην καταδίκη εγκληματιών που έχουν διαπράξει οικονομικά εγκλήματα σε ποινές στέρησης της ελευθερίας. Η ερευνητική μέθοδος η οποία χρησιμοποιείται είναι οι ιστορίες ζωής, αφού η συγκεκριμένη μέθοδος ενδείκνυται για την πραγμάτευση πολιτισμικών νοημάτων, την κατασκευή νοημάτων γενικότερα, και τον τρόπο με τον οποίο τα άτομα επιλέγουν να αφηγηθούν την ιστορία τους. Οι ιστορίες ζωής αποτελούν την περισσότερο κατάλληλη μέθοδο αφού ζητούμενο της έρευνας είναι η κατανόηση της προσαρμογής ενός ατόμου στις συνθήκες του εγκλεισμού, και συγκεκριμένα οι βιωμένες εμπειρίες του σε συνδυασμό με την κοινωνική πραγματικότητα. Μέσα από μια ιστορία ζωής αποκαλύπτεται το πώς τα άτομα «βλέπουν» τον εαυτό τους, αλλά και πως θέλουν οι άλλοι να τους «βλέπουν». Η διαδικασία της συνέντευξης σε μια έρευνα ιστοριών ζωής είναι ιδιαίτερα ανοιχτή και ευέλικτη, τόσο σχετικά με τη διάρκεια, όσο και με τη δομή και τη θεματολογία. Ωστόσο, η παρούσα διατριβή περιορίστηκε στις δομημένες συνεντεύξεις συγκεκριμένης διάρκειας, διάρκεια που αφορά τον καθορισμένο από τη φυλακή χρόνο όπου το ημερήσιο πρόγραμμα είναι αυστηρά προσδιορισμένο. Από την έρευνα προέκυψε ότι οι συγκεκριμένοι κρατούμενοι προσπαθούν, και τελικά φαίνεται πως τα καταφέρνουν, να διατηρήσουν την κοινωνική ταυτότητα που διέθεταν πριν τον εγκλεισμό. Διαχωρίζουν σαφώς και συνεχώς τον εαυτό τους τόσο από τους υπόλοιπους κρατούμενους, όσο και από το ίδιο το περιβάλλον της φυλακής, επιλέγουν να συναναστρέφονται με ανθρώπους που βρίσκονται στο ίδιο επίπεδο, αντεπεξέρχονται σε όλες τις δυσκολίες, έχουν υποστηρικτικό οικογενειακό και ακόμη και φιλικό περιβάλλον, η αυτοεκτίμησή τους είτε παραμένει ανεπηρέαστη, είτε έχει ενισχυθεί, δεν αντιμετωπίζουν οικονομικές δυσκολίες, και σε κάποιες περιπτώσεις μάλιστα έχουν εξασφαλιστεί οικονομικά για το υπόλοιπο της ζωής τους, αντιλαμβάνονται τον εγκλεισμό ως μια προσωρινή διακοπή, δεν θεωρούν ότι θα στιγματιστούν, έχουν προοπτικές έπειτα από την αποφυλάκιση και αν κάτι αλλάξει για τους ίδιους, αυτό θα είναι η εμπιστοσύνη στους ανθρώπους. Συνεπώς, φαίνεται ότι η κοινωνική τους ταυτότητα δεν έχει μεταβληθεί και σε καμία περίπτωση δεν ταυτίζονται με εγκληματικές ταυτότητες.
Συγκλίσεις ακολουθιών μέτρων και μετρήσιμων συναρτήσεων
Authors: Δημητρίου Ξενοφών
Published: August 2021

Στην διατριβή αυτή εισάγονται νέες έννοιες σύγκλισης ακολουθιών μέτρων και με τη βοήθεια αυτών ισχυροποιούνται και επεκτείνονται κλασικά οριακά θεωρήματα της Θεωρίας Μέτρου όπως τα θεωρήματα σύγκλισης Nikodým, Brooks-Jewett, Vitali-Hahn-Saks και Schur. Επίσης ορίζονται και μελετούνται νέες έννοιες σύγκλισης για ακολουθίες μετρησίμων συναρτήσεων που είναι ασθενέστερες της κλασικής σύγκλισης κατά μέτρο. Με τη βοήθεια αυτών των συγκλίσεων αποδεικνύονται θεωρήματα πυκνότητας στο ℝ. Οι τρόποι σύγκλισης που αναφέρονται στην διατριβή θεωρούμε ότι μπορούν να είναι πρόσφορες στην έρευνα της Θεωρίας Πιθανοτήτων (π.χ. με τη μελέτη υπερασθενών νόμων των μεγάλων αριθμών), της Τοπολογίας (π.χ. με τη μελέτη τοπολογιών πυκνότητας) και της Συναρτησιακής Ανάλυσης (π.χ. με τη μελέτη χώρων συναρτήσεων τύπου Baire και θεωρημάτων τύπου Ascoli).
Σύγχρονη βρετανική δραματουργία
Authors: Χατζηβασιλείου Χριστίνα
Published: August 2021

Σκοπός της διατριβής ήταν η έρευνα αναφορικά με το πρόσφατο δραματουργικό πεδίο της προσέγγισης του βρετανικού Θεάτρου Στα Μούτρα. Το θέατρο Στα Μούτρα είναι ένα θεατρικό φαινόμενο που αναπτύσσεται στην κοινωνικοπολιτική πραγματικότητα της δεκαετίας του ’90, και ως προϊόν της το διερεύνησα ως συνιστώσα της «κοινωνικής τοπογραφίας» βάσει δύο παραμέτρων: α. την άρρηκτη σχέση με την εποχή του και την εξωτερική ιστορία της δεκαετίας του 1990 στην οποία εμφανίστηκε, και β. την ταυτόχρονη, αυτόματη εγγραφή του σε μία εσωτερική δραματουργική ιστορία που σχετίζεται, όπως αποδεικνύω, με την μεταπολεμική βρετανική θεατρική ιστορία, όπως αυτή εξελίχθηκε μετά την περίοδο του θατσερισμού. Στη συνέχεια παραθέτω αναλυτικά τα μεθοδολογικά μου εργαλεία: Μichel Foucault, «Περί αλλοτινών χώρων» (‘Des espaces autres’), Eτεροτοπίες, και Marc Augé, Non-Places: Introduction to an Anthropology of Supermodernity. Με άξονα τα εργαλεία αυτά αναλύω συγκριτικά συγκεκριμένα θεατρικά έργα (Trainspotting / Blasted / Penetrator / Shopping & F**ing /The Pitchfork Disney / The Beauty Queen of Leenane / Closer / Attempts on her Life / Crave) και καταγράφω τα πορίσματα που προκύπτουν βάσει αυτής της φαινομενολογικής σύζευξης δραματουργίας και κοινωνικής τοπογραφίας. Επιπλέον, προτείνω εκ νέου ορισμούς αντί του in- yer face (για παράδειγμα glocal theatre), οι οποίοι να ανταποκρίνονται στα δεδομένα της κοινωνικής χαρτογράφησης την οποία ανίχνευσα. ενώ τέλος αποπειρώμαι να ανιχνεύσω την βιωσιμότητα του in-yer-face στην αλλαγή της χιλιετίας,
Γεωχημική έρευνα της κατανομής μεταλλικών και άλλων στοιχείων στα υπόγεια ψυχρά και θερμά νερά, το έδαφος και τα φυτά των περιοχών του Ν. Φθιώτιδας και της Β. Εύβοιας
Authors: Κανελλόπουλος Χρήστος
Published: August 2021

Τα κύρια αντικείμενα με τα οποία ασχολείται η παρούσα μελέτη είναι δύο. Το πρώτο αφορά τη μελέτη του περιβάλλοντος, καθώς εξετάστηκε κάθε τμήμα του κύκλου έδαφος – υπόγειο νερό – φυτά, με σκοπό την διαπίστωση του βαθμούαλληλεξάρτηση τους, αλλά και τον επηρεασμό τους από άλλους παράγοντες, όπως τη θάλασσα, το υδροθερμικό σύστημα που υπάρχει στην περιοχή, τις διαδικασίες διάβρωσης-απόπλυσης διάφορων γεωλογικών σχηματισμών, τις ανθρωπογενείςδραστηριότητες κ.α. Το δεύτερο κύριο αντικείμενο, το οποίο πραγματεύεται η παρούσα διδακτορική διατριβή είναι η εξέταση των εκδηλώσεων θερμών πηγών στη υπό μελέτη περιοχή και οι αποθέσεις τους. Με στόχους: α) την διαπίστωση της χημικής σύστασης των νερών, αναλύοντας εκτός από τα ανιόντα και μια μεγάλη σειρά κύριων στοιχείων και ιχνοστοιχείων, με πολύ χαμηλά όρια ανίχνευσης, β) σύγκριση των θερμών πηγών που εντοπίζονται εκατέρωθεν του Ευβοϊκού Κόλπου και διαπίστωση πιθανής χημικής συγγένειας των ρευστών και γ) μέσω της ανάλυση των θερμών ρευστών, αλλά και των αποθέσεων που δημιουργούν, την διαπίστωση της δυναμικής σχηματισμού ορυκτών φάσεων (μεταλλικών και μη-μεταλλικών). Η παρούσα μελέτη πραγματοποιήθηκε σε 3 ιδρύματα, στο Πανεπιστήμιο Αθηνών, στο τμήμα Γεωλογίας και Γεωπεριβάλλοντος, στο University of Sussex, στα εργαστήρια του τμήματος Βιολογίας και Περιβάλλοντος και στο Natural History Museum of London.Βάσει των αποτελεσμάτων της παρούσας έρευνας και την επεξεργασία τους, διαπιστώθηκε η γεωχημική κατανομή σε μια μεγάλη σειρά στοιχείων (κύρια στοιχεία και ιχνοστοιχεία) στο έδαφος στο υπόγειο νερό και στη βλάστηση. Τα αποτελέσματα της γεωχημικής κατανομής, χρησιμεύσουν σαν τιμές υποβάθρου για τις μελλοντικές μελέτες, καθώς είναι η πρώτη φορά που πραγματοποιείτε ολοκληρωμένη μελέτη στις συγκεκριμένες περιοχές. Επίσης διαπιστώθηκε η επίδραση των ανθρωπογενών δραστηριοτήτων και των φυσικών διεργασιών (π.χ. εξαλλοίωση γεωλογικών σχηματισμών, λειτουργία υδροθερμικού συστήματος κ.α.) στο σύστημα έδαφος-υπόγειο νερό-βλάστηση. Ελέγχθηκε η ποιότητα των εδαφών, υπογείων νερών ως προς την καταλληλότητα τους για διάφορες χρήσεις (π.χ. νερό, για ανθρώπινη κατανάλωση, αρδευτική χρήση κ.α.). Όσον αφορά το υδροθερμικό σύστημα, συνδέθηκε η ύπαρξη και η λειτουργία του με την γεωλογία της περιοχής. Αποδείχθηκε ότι οι θερμές πηγές που εξετάσθηκαν εκατέρωθεν του Ευβοϊκού Κόλπου, εντάσσονται σε ένα ενιαίο ενεργό υδροθερμικό σύστημα, το οποίο παρουσιάζει ενεργές διεργασίες μεταλλογένεσης. Ταυτόχρονο από την μελέτη των τραβερτινών που αποτίθενται, διαπιστώθηκε πλούσια ορυκτολογία που παρουσιάζουν σε μεταλλικές και μη ορυκτές φάσεις.
Καλαμάτα 1830-1930
Authors: Σόλαρης Ιωάννης
Published: August 2021

H παρούσα διατριβή συνιστά ανασύνθεση του οικονομικο-κοινωνικο-πολιτισμικού ψηφιδωτού της πόλεως της Καλαμάτας, που συγκροτεί την ταυτότητά της μεταξύ δύο αιώνων. Η ιστορική για την απελευθέρωση της Ελλάδας πόλη της Καλαμάτας αποτέλεσε κατά τις πρώτες δεκαετίες ύπαρξης του ελληνικού κράτους ένα εξελισσόμενο αστικό κέντρο, το οποίο κατόρθωσε λόγω της οικονομικής του άνθισης να ανελιχθεί σε σημαντικό πνευματικό και πολιτιστικό κέντρο της Πελοποννήσου, αλλά και ολόκληρης της χώρας. Η διαμόρφωση της πόλεως με τις πολλαπλές μεταμορφώσεις της κατά τη διάρκεια της ιστορικο-κοινωνικής της διαδρομής θεμελιώθηκε πάνω στις δομές του ανθρωπογενούς και μη, περιβάλλοντος, περί τα τέλη του 19ου και τις αρχές του 20ού αιώνα. Εκείνη την εποχή η Καλαμάτα γνώρισε τη δική της belle époque, που άφησε ανεξίτηλα τα ίχνη της στη διαμόρφωση του πολιτισμικού τοπίου της πόλεως μέχρι σήμερα.
Marketing ειδικών μορφών τουρισμού
Authors: Φραϊδάκη Μαρία
Published: August 2021

Η σχέση αλληλεξάρτησης μεταξύ τουρισμού και περιβάλλοντος είχε σαν αποτέλεσμα να συνδεθεί στενά η ραγδαία ανάπτυξη που παρουσίασε ο τουρισμός τις τελευταίες δεκαετίες, με την υποβάθμιση του φυσικού περιβάλλοντος. Αναζητήθηκε για το λόγο αυτό ένας νέος τρόπος οργάνωσης και παροχής τουριστικών υπηρεσιών, που θα ασκεί μικρότερες πιέσεις στους φυσικούς πόρους και θα προσανατολίζεται στην ήπια ανάπτυξη. Οι εναλλακτικές μορφές τουρισμού, σε αντιδιαστολή με τον μαζικό τουρισμό, βασίζονται στην ύπαρξη ενός ειδικού κινήτρου για την πραγματοποίηση του ταξιδιού δίνοντας ιδιαίτερη σημασία στη διατήρηση του φυσικού και πολιτισμικού περιβάλλοντος και στη δημιουργία σχέσεων μεταξύ ντόπιων και τουριστών. Ο οικοτουρισμός, αποτελεί την εναλλακτική μορφή τουρισμού η οποία θεωρείται ότι ανταποκρίνεται πληρέστερα στις αρχές της βιώσιμης ανάπτυξης, καθώς όταν οργανώνεται με σωστό τρόπο, επιφέρει τις μικρότερες δυνατές επεμβάσεις στο περιβάλλον, αναδεικνύοντας τα ιδιαίτερα χαρακτηριστικά του τόπου, ενισχύοντας τις τοπικές κοινωνίες στην ευημερία των οποίων προσβλέπει. Για το λόγο αυτό, η ανάπτυξή του είναι άμεσα συνυφασμένη με τη συναίνεση και συμμετοχή των ντόπιων κατοίκων σε όλα τα στάδια του εγχειρήματος. Στο πλαίσιο αυτό, η παρούσα διδακτορική διατριβή, επιχειρεί μέσα από πρωτογενή και δευτερογενή έρευνα, να παρουσιάσει τη βέλτιστη εφαρμογή των εργαλείων μάρκετινγκ στον οικοτουρισμό, ώστε να μην υπονομεύεται η ποιότητα του περιβάλλοντος και η ανάγκη προστασίας του, αλλά αντίθετα να εξασφαλίζεται η μεγιστοποίηση της αξίας του, ώστε να αποφέρει οικονομικά οφέλη στην τοπική κοινωνία, αλλά και να προσφέρει μια ολοκληρωμένη εμπειρία στους οικοτουρίστες που επισκέπτονται τον προορισμό. Για το σκοπό αυτό, μελετήθηκε η περιοχή του Δήμου Αμαρίου η οποία βρίσκεται νοτιοανατολικά του Νομού Ρεθύμνης Κρήτης και διαθέτει πλούσιο φυσικό και πολιτισμικό περιβάλλον, χωρίς ωστόσο να έχει μέχρι σήμερα αναπτυχθεί τουριστικά. Ειδικότερα, η διατριβή εστίασε στη μελέτη των προσφερόμενων πόρων της περιοχής, καταγράφοντας παράλληλα τις απόψεις τόσο των ντόπιων κατοίκων όσο και των ταξιδιωτών (με τη χρήση ερωτηματολογίων). Ταυτόχρονα, μέσα από συνεντεύξεις αποτυπώθηκε η πρόθεση των ενδιαφερομένων μερών που δραστηριοποιούνται στην περιοχή σε σχέση με την οικοτουριστική ανάπτυξη.Με βάση τα αποτελέσματα της έρευνας, η διατριβή προχώρησε στην ανάπτυξη μιας συγκεκριμένης μεθοδολογίας για την εφαρμογή των αρχών του οικοτουρισμού σε έναν προορισμό, προτείνοντας τη χρήση των κατάλληλων εργαλείων μάρκετινγκ ώστε να διαμορφωθεί η ζήτηση για οικοτουριστικές υπηρεσίες και προϊόντα, εξασφαλίζοντας τη βιωσιμότητά του μελλοντικά.
Μελέτη των παραγόντων ριζοβολίας σε φυλλοφόρα μοσχεύματα ελιάς με έμφαση στην ποικιλία "Καλαμών"
Authors: Δεναξά Νικολέτα-Κλειώ
Published: August 2021

Αντικείμενο της παρούσας ερευνητικής εργασίας ήταν η μελέτη των φυσιολογικών, βιοχημικών, γενετικών και ανατομικών παραγόντων που επηρεάζουν τη ριζοβολία των μοσχευμάτων της δύσκολης προς ριζοβολία ποικιλίας ‘Καλαμών’ σε σύγκριση με την εύκολη στη ριζοβολία ποικιλία ‘Arbequina’. Τα πειράματα διεξήχθησαν στη μονάδα υδρονέφωσης των φυτωρίων Κωστελένου στον Πόρο Τροιζηνίας, ενώ οι σχετικές αναλύσεις έγιναν στο Γεωπονικό Πανεπιστήμιο Αθηνών. Τα αποτελέσματα των πειραμάτων έδειξαν ότι η εφαρμογή ΙΒΑ 2000 mg L-1 προώθησε τη ριζοβολία στα μοσχεύματα της ‘Arbequina’ (76%), αλλά όχι στην ‘Καλαμών’ (1-3%). Τα μοσχεύματα της ‘Arbequina’ είχαν στατιστικά σημαντικά υψηλότερες αρχικές, αλλά και στην πορεία της ριζοβολίας συγκεντρώσεις σταχυόζης, ραφινόζης, σακχαρόζης, γλυκόζης, μαννιτόλης, ολικών σακχάρων, ελεύθερων και ολικών πολυαμινών, CGA και άλλων φαινολικών ουσιών από αυτά της ‘Καλαμών’. Αντίθετα, στην ‘Καλαμών’ βρέθηκε στατιστικά σημαντικά υψηλότερη συγκέντρωση φρουκτόζης, αμύλου, βερμπασκοζίτη, ελευρωπαΐνης και ενεργότητα των ενζύμων POD, PPO και IAA oxidase. Η εξωγενής εφαρμογή 0,1 mM CGA για 30 min στα μοσχεύματα της ‘Καλαμών’ αύξησε σημαντικά τη ριζοβολία σε ποσοστό 25% (400% αύξηση σε σχέση με το ΙΒΑ 2000 mg L-1). Επιπλέον, βρέθηκε ότι τα μοσχεύματα της ‘Καλαμών’ που μεταχειρίστηκαν με 0,1 mM CGA είχαν στατιστικά σημαντικά υψηλότερη συγκέντρωση υδατανθράκων, ολικών φαινολικών ενώσεων, ολικών ο-διφαινολών, ολικών φλαβονοειδών, ολικών φλαβανολών, ολικής πουτρεσκίνης, ολικής σπερμιδίνης και ολική συγκέντρωση πολυαμινών σε σχέση με αυτά του μάρτυρα. Αντίθετα, τα ίδια μοσχεύματα είχαν μειωμένη ενεργότητα των ενζύμων PPO, POD και IAA oxidase. Οι ανατομικές παρατηρήσεις έδειξαν ότι στα μοσχεύματα της ‘Καλαμών’ ο σκληρεγχυματικός δακτύλιος ήταν συνεχής και το φλοιώδες παρέγχυμα συμπαγές σε αντίθεση με την ‘Arbequina’. Και στις δύο ποικιλίες η θέση έναρξης σχηματισμού του ριζικού αρχεγόνου ήταν από κύτταρα του καμβίου. Σε μοριακό επίπεδο βρέθηκε ότι τα απομονωθέντα με την τεχνική του κατασταλτικού αφαιρετικού υβριδισμού τμήματα cDNA διαφορικά εκφραζόμενων γονιδίων είναι ομόλογα με γονίδια που κωδικεύουν πρωτεΐνες και ένζυμα τα οποία εμπλέκονται στο μεταβολισμό των υδατανθράκων, στη βιοσύνθεση των φαινυλοπροπανοειδών, στον καταβολισμό του ΙΑΑ κ.ά. Τα γονίδια αυτά που εντοπίστηκαν, είτε όταν εκφράζονται είτε όταν καταστέλλεται η έκφρασή τους, ενδεχομένως να σχετίζονται με ορισμένες από τις φυσιολογικές και βιοχημικές διεργασίες της ριζοβολίας των μοσχευμάτων ελιάς.
Ταυτότητα και ετερότητα στη λογοτεχνία
Authors: Θανασιά Τριανταφυλλιά
Published: August 2021

Η παρούσα διατριβή ερευνά την εθνική ταυτότητα, όπως αυτή αποτυπώνεται στη λογοτεχνία.Ειδικότερα, στο πρώτο μέρος της μελέτης και σε τέσσερα κεφάλαια επιχειρείται η παρουσίαση των θεωριών περί εθνικισμού,όψεις του εθνικισμού στην Ελλάδα,η ταυτότητα και η ετερότητα πριν και μετά το 1989 και τέλος η σχέση ιστορίας και λογοτεχνίας.Στο δεύτερο μέρος της διατριβής επιδιώκεται η συγκριτική παρουσίαση της εθνικότητας μιας ομάδας πέντε πεζογράφων, οι οποίοι βίωσαν τη Μικρασιατική Καταστροφή και μιας δεύτερης ομάδας ομοτέχνων τους, οι οποίοι έζησαν την ψυχροπολεμική περίοδο και εξέδωσαν τα μελετώμενα στην παρούσα διατριβή έργα τους μετά το 1989. Η μέθοδος που χρησιμοποιείται είναι η ανάλυση περιεχομένου των πεζογραφημάτων των συγγραφέων που επιλέχθηκαν.Το συγκεκριμένο εμπειρικό υλικό αναλύεται με βάση τη θεωρία περί εθνικισμού του εθνοσυμβολιστή Αnthony Smith, ο οποίος υποστηρίζει την πολιτισμική διάσταση του έθνους.Το τεκμηριωτικό υλικό έδειξε ότι η πρώτη ομάδα συγγραφέων αφηγείται το έθνος και τα σχετικά έργα τους πληρούν όλα τα κριτήρια συγκρότησης της εθνικής ταυτότητας, όπως αυτά τέθηκαν στην υπόθεση εργασίας με βάση την εθνοσυμβολιστική οπτική του Α.Smith. Στα έργα της δεύτερης ομάδας πεζογράφων τα οποία εκδόθηκαν μετά το 1989 τα συστατικά στοιχεία της εθνικής ταυτότητας είναι παρόντα, αλλά αναπλαισιωμένα,σχετικοποιημένα΄ το έθνος συγκροτείται με την ετερότητα παρούσα δομικά. Συμπερασματικά, και οι δύο ομάδες πεζογράφων-εκτός του Σ.Μυριβήλη σε ένα μέρος του έργου του- γράφουν έχοντας ως πρώτη αξία τον άνθρωπο χωρίς σύνορα.
Κρατικό - εταιρικό έγκλημα και ιδιωτικοί στρατοί
Authors: Αγγελή Στυλιανή
Published: August 2021

Η διατριβή εξετάζει την παροχή στρατιωτικών υπηρεσιών από ιδιωτικές εταιρείες, και κυρίως τη σύγχρονη επέκταση της χρήσης τους, επικεντρωνόμενη στην (ενδεχόμενη) παράνομη δράση τους. Μελετά δηλ. εάν και κατά πόσον αυτή η παράνομη δράση των σύγχρονων μισθοφορικών στρατών μπορεί να χαρακτηρισθεί ως κρατικό-εταιρικό έγκλημα για να το αναλύσει από την οπτική της Εγκληματολογίας. Η εργασία εξέτασε πέντε βασικά ερωτήματα. 1ο : Για ποιούς λόγους αναπτύσσονται ιδιωτικοί στρατοί και ποιές επιπτώσεις έχει αυτή η εξέλιξη;2ο: Υπάρχουν συγκεκριμένες περιπτώσεις δράσης ιδιωτικών στρατών κατά τις οποίες διεπράχθησαν σοβαρές παραβιάσεις του δικαίου; Και ειδικότερα, ποιού δικαίου;3ο: Οι τυχόν παράνομες πράξεις των μάχιμων μελών των ιδιωτικών στρατών τιμωρούνται ή παραμένουν ατιμώρητες; Με ποιο δίκαιο και για ποιο λόγο, αντιστοίχως. 4ο: Πώς ερμηνεύει η σύγχρονη εγκληματολογία την παράνομη δράση των ιδιωτικών στρατών, τον ρόλο των εταιρειών και τη συμβολή των κρατών-παρόχων; 5ο: Μπορεί να χαρακτηριστεί η δράση των εταιρειών εταιρικό έγκλημα; ποιός ο ρόλος του κράτους-παρόχου, ποιός του αποδέκτη; Επιπλέον την εργασία απασχόλησαν προκαταρτικά και τα εξής ερωτήματα, κοινωνιολογικού και εγκληματολογικού ενδιαφέροντος: ποιά κράτη σχετίζονται με την ανάπτυξη και χρήση των ιδιωτικών στρατών και ποιά είναι η σχέση μεταξύ τους; Τι σημαίνει για το κράτος η χρήση των ιδιωτικών στρατών; Έχει συνέπειες στις λειτουργίες του και στην αποτελεσματικότητά του; Ποιό είναι το νομικό καθεστώς των ιδιωτικών στρατών και των μάχιμων μελών τους; Ποιό δίκαιο διέπει τη δράση τους; Το εθνικό ή το διεθνές δίκαιο; Η μελέτη βασίστηκε σε δευτερογενή ανάλυση βιβλιογραφίας και περιπτώσεων. Οι πηγές της ήταν εγκληματολογική και νομική βιβλιογραφία και νομοθετικά κείμενα.
Ασυμπτωτική συμπεριφορά των ροπών μιας κατηγορίας τυχαίων μεταβλητών
Authors: Δούμας Αριστείδης
Published: August 2021

Η παρούσα διατριβή ασχολείται με μερικές από τις πιο βασικές πτυχές του προβλήματος του συλλέκτη (Coupon Collector’s Problem (CCP)), ενός εκ των πιο γνωστών προβλημάτων που προέρχονται από τον χώρο των πιθανοτήτων. Θεωρούμε έναν πληθυσμό που αποτελείται από N διαφορετικά αντικείμενα (ψάρια, λέξεις, κάρτες με παίκτες του baseball, ιοί, κτλ.), τα οποία συμβατικά θα αποκαλούμε κουπόνια. Έστω TN ο αριθμός των δοκιμών, που ανεξάρτητα και με επανάθεση απαιτούνται, ώστε ένα συλλέκτης να έχει μία πλήρη συλλογή και από τα N διαφορετικά κουπόνια. Για την τυχαία μεταβλητή TN εγείρονται, φυσιολογικά, ερωτήματα ως προς την μέση τιμή, τις ροπές ανωτέρας τάξεως, την διασπορά και, φυσικά, την κατανομή της, καθώς N → ∞. Τούτη η εργασία αποτελείται από τρία μέρη. Στο πρώτο μέρος παρουσιάζουμε τεχνικές με τις οποίες υπολογίζουμε εις βάθος την ασυμπτωτική συμπεριφορά της πρώτης και δεύτερης ροπής της τ.μ. TN καθώς N → ∞. Στην συνέχεια προκύπτει ο πρωτεύων όρος επί του ασυμπτωτικού αναπτύγματος της διασποράς V[TN] που αποτελεί το κύριο αποτέλεσμα του πρώτου μέρους. Συνδυάζοντας τα αποτελέσματα αυτά με δύο γνωστά –πλην όμως γενικά- θεωρήματα βρίσκουμε την οριακή κατανομή της ποσότητας TN (καταλλήλως κανονικοποιημένη), η οποία για μία μεγάλη κλάση κατανομών αποδεικνύεται ότι είναι η συνήθης κατανομή Gumbel. Στο δεύτερο μέρος και για μία μεγάλη κλάση κατανομών υπολογίζουμε τον πρωτεύοντα όρο επί του ασυμπτωτικού αναπτύγματος όλων των ροπών ανωτέρας τάξεως για την τ.μ. TN. Τέλος, στο τρίτο μέρος παραθέτουμε μερικά γενικά παραδείγματα, μέσω των οποίων παρουσιάζουμε τα αποτελέσματα του πρώτου και δεύτερου μέρους.
Σύνθεση νέων υλικών - νανοϋλικών
Authors: Πουρνάρα Αναστασία
Published: August 2021

Η παρούσα διδακτορική διατριβή περιλαμβάνει τη σύνθεση και τη μελέτη των φασματοσκοπικών δεδομένων και της βιολογικής δράσης νανοσωματιδίων λευκοχρύσου, ψευδαργύρου και παλλαδίου. Για το σκοπό αυτής της διατριβής επιλέχτηκαν εμπορικοί θειολικοί υποκαταστάτες καθώς και θειοσεμικαρβαζόνες.Η διατριβή αποτελείται από τρεις κύριες ενότητες: την Εισαγωγή (κεφάλαια 1-3), τις Τεχνικές Χαρακτηρισμού (κεφάλαιο 4), τα Αποτελέσματα και Συζήτηση (κεφάλαια 5-9) και το Πειραματικό Μέρος (κεφάλαιο 10). Στο πρώτο κεφάλαιο πραγματοποιείται εκτενής αναφορά στα είδη των νανοσωματιδίων και τις τεχνικές με τις οποίες επιτυγχάνεται η σύνθεσή τους. Στο δεύτερο κεφάλαιο παρουσιάζονται οι εφαρμογές των νανοσωματιδίων ως καταλύτες σε χημικές αντιδράσεις. Στο τρίτο κεφάλαιο μελετάται ο ρόλος των μεταλλικών νανοσωματιδίων σε βιολογικά συστήματα. Στο τέταρτο κεφάλαιο γίνεται αναφορά των τεχνικών χαρακτηρισμού που χρησιμοποιήθηκαν κατά την υλοποίηση της παρούσας διατριβής. Τα επόμενα κεφάλαια (5-7) αναφέρονται στα μεταλλικά νανοσωματίδια λευκοχρύσου, ψευδαργύρου και παλλαδίου. Στο κεφάλαιο αυτό πραγματοποιείται συζήτηση των αποτελεσμάτων σύμφωνα με τα πειραματικά δεδομένα. Αναφέρονται οι συνθέσεις με λευκόχρυσο, ψευδάργυρο και παλλάδιο με τους επιλεγμένους σταθεροποιητές. Όλα τα νεοσυντιθέμενα νανοσωματίδια μελετήθηκαν με τις τεχνικές EDX, XRF, EDS, SEM και FT-IR.Στο κεφάλαιο οχτώ παρατίθενται τα αποτελέσματα της καταλυτικής δράσης των νανοσωματιδίων Pt/TDPC NPs ως προς την υδρογόνωση της κινναμωμικής αλδεΰδης. Παρουσιάζονται αναλυτικά τα πειράματα ανακύκλωσης του καταλύτη και δίνετε έμφαση στην ικανότητα εκλεκτικής υδρογόνωσης της κινναμωμικής αλδεΰδης από το καταλυτικό σύστημα των νανοσωματιδίων.Οι βιολογικές μελέτες που περιγράφονται στο κεφάλαιο εννέα αφορούν την αντιπολλαπλασιαστική δράση in vitro των νανοσωματιδίων ενάντια σε τρεις κυτταρικές καρκινικές σειρές ανθρώπου, MCF 7 (καρκίνος του μαστού), Τ24 (καρκίνος ουροδόχου κύστεως), Α549 (καρκίνος του πνεύμονα) και μία κυτταρική καρκινική σειρά από ινοβλάστες ποντικού L929.Στο πειραματικό μέρος περιγράφονται οι διαδικασίες που ακολουθήθηκαν για τη σύνθεση των νανοσωματιδίων λευκοχρύσου, ψευδαργύρου και παλλαδίου καθώς και των θειοσεμικαρβαζονών που χρησιμοποιήθηκαν. Επίσης, περιγράφονται και οι βασικές απαιτήσεις για την καλλιέργεια των κυττάρων, ο βασικός εργαστηριακός σχεδιασμός και η επιλογή του εξοπλισμού για την καλλιέργεια των κυττάρων.